**СТАНОВИЩЕ**

 **за дисертационния труд**

**на РАДОСТИН ГРИГОРОВ ГРИГОРОВ,**

докторант в ИФ на СУ "Св. Климент Охридски",

на тема: **"ЦАРИГРАДСКАТА ПАТРИАРШИЯ И БЪЛГАРИТЕ /XIV - средата на XV в./"**

за получаване на научната и образователна степен "доктор",

от **проф. д-р Пламен Христов ПАВЛОВ**

/ВТУ „Св.св. Кирил и Методий“, член на Научното жури/

Професионално направление: 2.2. История и археология
Докторска програма: „История на България“ – История на
средновековна България

**Научен ръководител: доц.д-р Георги Н. НИКОЛОВ**

**Данни за докторанта и докторантурата**

Приложената във връзка с настоящата процедура документация свидетелства, че са изпълнени всички нормативни изисквания във връзка с обучението на Радостин Григоров като докторант. Дисертационният труд е обсъден и предложен за защита на заседание на катедра „История на България“ към ИФ на СУ „Св. Климент Охридски“ на 20.10.2021 г.

Трябва да се подчертае, че представеният дисертационен труд е посветен на важна, но недостатъчно проучена и осмислена тема от историята на българската църква, държава и общество през Средновековието.

 **Данни за дисертационния труд**

Авторът изследва и анализира задълбочено и обективно широк кръг от научни проблеми, дискутирани неведнъж в трудове на български и чужди медиевисти, византолози и историци на църквата. Представеният авторски текст е с обем от 253 стр., организиран като увод, обзорна част за историческите извори и съществуващите изследвания, пет глави, заключение, две приложения и библиография.

В своя **Увод** авторът представя синтезирано използваните изследователски методи и поставени цели на изследването. Обзорът на използваните по темата исторически извори и съществуващите изследвания е изпълнен коректно и точно, като са допуснати незначителни пропуски.

**Първата глава** на дисертацията е обзорен текст на историята на Константинополската/Цариградската патриаршия от времето на нейното създаване до гибелта на Византийската империя през 1453 г. Въпреки че на пръв поглед излиза от преките параметри на представения труд, тази глава, от една страна, е необходима, а от друга – свидетелства за широките познания на автора и неговата професионална осведоменост с оглед на изследванията върху тази фундаментална тема. Единствената ми по-съществена забележка е, че текстът на моменти е прекалено „разказвателен“, което е полезно при една книга, но в конкретния случай е можело да бъде спестено. Този ефект се усилва и от използваното в целия труд в глаголно минало време, докато поне от моя гледна точка е препоръчително да се прилага сегашно историческо време.

**Втора глава** е посветена на един от основните научни проблеми в дисертацията – отношенията между църквите в Търново и Константинопол през XIV в. В параграфите, в които е разпределено съдържанието, подробно и задълбочено са разгледани и анализирани широк кръг от проблеми, свързани със сложните отношения между двете патриаршии на фона на динамичните, нерядко драматични политически събития. С основание акцент е поставен върху проблема за епархиите по черноморското крайбрежие, север от Дунав, спорните моменти около съдбата на митрополитски средища като Филопопол/Пловдив, Видин и София. Радостин Григоров внимателно и точно проследява случаите, при които въпросните епархии са принадлежали или пък са преминавали от духовната власт на Търново под онази на Константинопол. Според мен авторът би следвало да обърне внимание и на градове като Боруй/Ст. Загора, Сливен, Ямбол, евентуално и Крън, чието църковно положение остава неясно. Положителна оценка заслужават и частите, посветени на взаимоотношенията на Търново и Константинопол със сръбската автокефалната църква в Печ, от 1346 г. патриаршия с подкрепата на Търново и Охрид. Тази оценка се отнася и за изложението, проследяващо конфликтните ситуации между двете църкви и съдбата на Търновската патриаршия след Евтимий.

**Третата глава** на дисертацията разглежда отношенията на Константинополската патриаршия с българите в контекста на политическото развитие в средата и втората половина на XIV в. Много добро впечатление правят както задълбочените знания на Р. Григоров, така и акцентите, поставени при анализа на някои извори и малко известни личности /Генадий Българина, Николай Българина и др./.

В **Четвърта глава** са проследени връзките на архиереи с доказано или предполагаемо българско потекло с Константинополската патриаршия /Ефрем, Киприан, Григорий Цамблак, Дамян, Теоктист и др./. Авторът се отнася внимателно към твърденията за български произход по отношение на някои от тези личности, което без съмнение е правилния подход. От друга страна, независимо от това Радостин Григоров пълноценно изяснява връзката им с българското население в пределите на Византия и Сърбия, неговите духовни традиции и т.н.

**Пета глава** е със заглавие „Участие на българи в живота на Цариградската патриаршия през първата половина на ХV в.“ Специално трябва да подчертаем отличния просопографски „портрет“ на патриарх Йосиф II, в който авторът прави важни уточнения с определено приносен характер.

В своето **Заключение** Радостин Григоров обобщава своите наблюдение и изводи. Двете **Приложения** към дисертационния труд са добро решение, особено що се отнася до първото, разглеждащо споровете между Цариградската патриаршия и Охридската българска архиепископия за епархиите на Видин и София в началото на XV в. На свой ред приложената **Библиография** е точна и показва отличното познаване на темата.

Представеният **Автореферат** отговаря на изискванията и представя по подходящ начин съдържанието на дисертационния труд и постигнатите от автора резултати.

**Научни приноси**

Някои от приноснте в дисертацията бяха отбелязани, но нека се опитаме да ги обобщим:

* За първи път в труда на Р. Григоров е даден цялостен аналитичен преглед на отношенията на патриаршията в Константинопол /Цариград и българите през ХIV – средата на XV в., а и в епохата на Второто българско царство в по-общ план
* Анализирана е ролята на видни българи в историята на Цариградската патриаршия
* Показани са сложните взаимоотношения между двете патриаршии и утвърждаването на Търновската църква и нейното самостоятелно развитие
* Представени са както случаите на противопоставяне, така и на сътрудничество и взаимодействие между Търново и Константинопол, особено по отношение на борбата с ересите
* Пълноценно е изследвана ролята на личности от български произход в живота на Цариградската патриаршия, сред които се откроява патриарх Йосиф II
* Към тези приноси бихме добавили и разглеждането на спора между Цариград и Охрид за епархиите на Видин и София в Приложение 1 – проблем, който най-често се подценява от изследователите.

Разбира се, наред с общата положителна оценка към Радостин Григоров могат да бъдат отправени препоръки и критики, някои от които вече бяха посочени в това становище. Според нас при бъдещо публикуване на този текст като самостоятелна монография, което препоръчваме, е добре по-ясно да се отбележи мястото на атонските манастири, както и на Парория, в отношенията между Търново и Константинопол. В крайна сметка обаче, докторантът Радостин Григоров е успял да обхване и подложи на обективен анализ изследваната тема и нейните конкретни проекции. Съществена част от разглежданите проблеми нерядко остават в периферията на съществуващите проучвания, което прави труда на Радостин Григоров още по-необходим. Докторантът е натрупал сериозни познания за историческите извори по темата в цялото им многообразие, успявайки максимално да оползотвори съществуващата информация. От друга страна, авторът познава отлично съществуващите изследвания, дело на български и чужди учени, като на много места предлага собствени наблюдения и изводи, които заслужават внимание и показват постигнатото от докторанта високо равнище на професионализъм.

 В заключение, гласувам убедено **„ЗА“ присъждането на Радостин Григоров Григоров на научната и образователната степен „доктор“,** Професионално направление: 2.2. История и археология.

11.02.2022 г.

В. Търново проф.д-р Пламен Павлов